2018年10月30日，一代文壇泰斗金庸逝世，享年94歲。
雖然如此年紀已經可謂福壽全歸，但呢單大新聞依然令全球華人惋惜，尤其係萬千個睇金庸小說大的讀者。
然而，在大家緬懷金庸妙筆生花同埋回顧佢一生同時，卻容易Missed out了金庸另一個非常引人入勝的一面：金庸係文人史上絕無僅有的「搵錢天才」，自小已經極有做生意天份，亦憑此天份，後來一躍成為億萬富豪。
金庸15歲時的商業天份已經嶄露頭角，當時依然在浙江讀中學時，睇到好多中學入學考試有個Pattern，而且可以用一種有效方式準備。因此，金庸同幾個同齡朋友就將自己考入學試的經驗同見解寫成一本書《給初中投考者》，而且自組出版社。
無錯，就好似而家香港的補習名師出的天書。
結果，一出呢本書，一紙風行成個浙江，甚至到鄰近的江西福建等地。單靠呢本書收益，三位作者都賺到一筆可觀收入，足以完全支付一直到大學畢業的學費。
靠連載在商報的《射雕英雄傳》賺取了一點名氣與本錢，金庸意識到始終係出報紙先好賺，寫小說雖然有趣卻難以過安穩生活（起碼係當年而言，如今的報業夕陽可謂恍如隔世），因此創辦《明報》。
結果，金庸依然用自己一個大優勢，就係識寫好睇的小說，並在明報連載起來。
而明報，亦為佢帶來極豐厚利潤。
寫小說，寫到識飛，都係你一個人的產能。
然而，辦報紙，卻係整家報館上下，從記者到編輯，以及專欄作家，齊齊匯聚文字力量，吸引大批付費讀者，而報紙可以從中賺取利潤。
當然，金庸固然對寫作有濃厚興趣，亦包括寫社評。金庸以本名寫社評，亦係極精警，而且不怕得罪權貴，敢講真話。
即便如此，金庸產能依然係眾人之最，日頭寫社評，點評國際局勢，夜晚就寫小說，筆下江湖恩怨，兒女情長。做一個Knowledge based 企業的一流Leader，Lead by example的典範，莫過如此。
明報出名人工低，尤其係對專欄作家，稿費總係低迷，跑輸其他同業。
雖然有點PK，但商業世界確實如此，睇雙方的Bargaining power，金庸只係做返佢做老闆的責任而已。
在商言商而已。
當然，到後來蘋果日報輝煌年代，報紙要靠高薪搶人，一個普通編輯閒閒地5-7萬一個月，明報流失幾多人才，以及幾多Market Share及銷量，則是後話了。
金庸認為，管理一家企業，首重管錢，其次管人。
管人方面，對於報社呢類知識型企業尤其重要。
當一間公司的產能完全建基於一個一個有高度技術的人才（記者，編輯，作者），而非好似一間工廠靠機器同勞工來生產，管人的願景同制度尤其重要。
對於人才，金庸主要講感情，一靠哄，二靠供養，好似古代春秋時代供養食客的地方諸侯。金庸尊重旗下人才創作，鼓勵大家講真話而no bullshit，拒絕一切大公司式官僚作風，因此令明報行動極具效率。
睇金庸如此一個劃時代人物：橫看成嶺側成峰，遠近高低各不同。
文人金庸同商人金庸，同樣引人入勝。尤其後者角色，大家一直忽略，卻係至為關鍵。
感謝您，金庸，祝您在一個更好的地方偶爾回望凡間，繼續笑傲江湖。